গ্লোবাল সুমুদ ফ্লোটিলা

**গ্লোবাল সুমুদ ফ্লোটিলা** (**জিএসএফ**; ), যাকে কখনও কখনও **গ্লোবাল ফ্রিডম ফ্লোটিলা** নামেও উল্লেখ করা হয়, (), ছিল ২০২৫ সালের মাঝামাঝি সময়ে শুরু হওয়া একটি আন্তর্জাতিক, নাগরিক সমাজ-নেতৃত্বাধীন সামুদ্রিক উদ্যোগ, যা গাজা উপত্যকার ইসরায়েলি অবরোধ ভাঙার চেষ্টা করেছিল, কিন্তু ইসরায়েলি নৌবাহিনীর বাধায় ব্যর্থ হয়। এই উদ্যোগটি ২০২৫ সালের জুলাই মাসে ফ্রিডম ফ্লোটিলা কোয়ালিশন (এফএফসি), গ্লোবাল মুভমেন্ট টু গাজা, মাগরেব সুমুদ ফ্লোটিলা এবং সুমুদ নুসান্তারার যৌথ উদ্যোগে গাজা যুদ্ধ চলাকালীন গঠিত হয়। ফ্লোটিলাটিতে ৪০টিরও বেশি জাহাজ এবং ৪৪টিরও বেশি দেশ থেকে প্রায় ৫০০ জন অংশগ্রহণকারী ছিল, যা ইতিহাসে সর্ববৃহৎ বেসামরিক নেতৃত্বাধীন নৌযাত্রা হিসেবে বিবেচিত। ২০১০ সালের আগ পর্যন্ত কিছু প্রচেষ্টা আংশিকভাবে সফল হলেও, পরবর্তীতে বেশিরভাগ নৌযান ইসরায়েলি বাহিনীর হাতে বাধাপ্রাপ্ত বা আক্রান্ত হয়েছে যার মধ্যে ২০২৫ সালের মে মাসে ড্রোন হামলা এবং জুন ও জুলাই মাসের আন্তর্জাতিক জলসীমায় বাধাদানের ঘটনাও অন্তর্ভুক্ত। ৩ অক্টোবরের মধ্যে ইসরায়েল পুরো ফ্লোটিলার সব নৌযান আটকে দেয়, এর আগে একাধিক ড্রোন হামলার খবর আসে এবং নৌবাহিনীর জাহাজগুলোকে সহায়তায় পাঠানো হয়। অবরোধ আরোপের পর থেকে ২০০৯ সালের পর এটিই ছিল প্রথম অননুমোদিত মানবিক নৌ অভিযান, যা গাজা উপকূল থেকে প্রায়  দূরত্ব পর্যন্ত পৌঁছেছিল।

ফ্লোটিলাটি ২০২৫ সালের আগস্টের শেষ দিকে যাত্রা শুরু করে, ওত্রান্তো, জেনোয়া ও বার্সেলোনা থেকে প্রতিনিধি দল ও কনভয়গুলো রওনা দেয়, পরে সেপ্টেম্বরের প্রথম দিকে কাতানিয়া, সিরোস ও তিউনিস থেকেও জাহাজগুলো ছেড়ে যায়। ৩ সেপ্টেম্বর ইতালীয় কনভয় সিসিলিতে পৌঁছায় এবং তিউনিসীয় জাহাজগুলো তিউনিসে একত্রিত হতে শুরু করে। ৭ সেপ্টেম্বর স্প্যানিশ কনভয়ের একটি অংশ উত্তর তিউনিসিয়ায় পৌঁছালে ৯ সেপ্টেম্বরের ভোরে একটি প্রধান জাহাজে আগুন ধরে যায়, যা ড্রোন হামলার ফল বলে ধারণা করা হয়। পরের রাতেই আরেকটি জাহাজে আগুন লাগার খবর পাওয়া যায়। ১৯ সেপ্টেম্বর স্প্যানিশ ও তিউনিসীয় কনভয় একত্রিত হয়ে সিসিলি থেকে গ্রিসের উদ্দেশে যাত্রা শুরু করে। ২২ সেপ্টেম্বর মিলোস থেকে গ্রিক কনভয়ও ক্রিটের দিকে রওনা দেয় এবং পরদিন সেখানে পৌঁছায়। ২৪ সেপ্টেম্বর রাতে ১১টি জাহাজ ড্রোন হামলার মুখে পড়ে। ২৮ সেপ্টেম্বর সব কনভয় একত্রিত হয়ে ক্রিট থেকে গাজার উদ্দেশে যাত্রা অব্যাহত রাখে। ১ ও ২ অক্টোবর ইসরায়েলি নৌবাহিনী জাহাজগুলো আটক করে এবং শতাধিক মানুষকে গ্রেফতার করে। একই রাতে ইউরোপের বিভিন্ন স্থানে প্রতিবাদ শুরু হয়। তিন দিন পর ৪২ জন বন্দী অনশন ধর্মঘট শুরু করে এবং ৬ অক্টোবর নাগাদ শতাধিক কর্মীকে ইসরায়েল থেকে বহিষ্কার করা হয়। আটক অবস্থায় দুর্ব্যবহারের অভিযোগ ওঠে, যা ইসরায়েলি পররাষ্ট্র মন্ত্রণালয় অস্বীকার করে, এবং এই আটক অভিযানটি বিভিন্ন রাজনৈতিক ব্যক্তিত্বের নিন্দার মুখে পড়ে। ৮ অক্টোবর ফ্রিডম ফ্লোটিলা কোয়ালিশন ও থাউজ্যান্ড ম্যাডলিনস টু গাজার যৌথ উদ্যোগে ৯টি জাহাজের আরেকটি ফ্লোটিলা যাত্রা শুরু করলে, সেটিও গাজা উপকূল থেকে প্রায় ১২০ নটিক্যাল মাইল দূরে আটকে দেওয়া হয়।

এই উদ্যোগের পক্ষে সমর্থন জানিয়েছিলেন একাধিক পররাষ্ট্রমন্ত্রী, ইতালীয় রাজনীতিবিদ ও রাজনৈতিক দল, স্পেন ও পর্তুগালের এমপি, কলম্বিয়ার প্রেসিডেন্ট গুস্তাভো পেত্রো এবং অধিকৃত ফিলিস্তিনি ভূখণ্ডের জাতিসংঘের বিশেষ প্রতিবেদক ফ্রান্সেসকা আলবানেজে। অন্যদিকে, ইসরায়েলের জাতীয় নিরাপত্তামন্ত্রী ইতামার বেন-গভির অংশগ্রহণকারীদের সন্ত্রাসী হিসেবে চিহ্নিত করে কারাবন্দি করার আহ্বান জানান এবং ইসরায়েলি পররাষ্ট্র মন্ত্রণালয় ফ্লোটিলাটি থামানোর অঙ্গীকার করে। ফ্লোটিলার ওপর হামলার পর ইতালির প্রতিরক্ষা মন্ত্রণালয় ইতালীয় নৌবাহিনীর জাহাজ পাঠায় এবং স্পেনের প্রধানমন্ত্রী পেদ্রো সানচেজ সম্ভাব্য উদ্ধার অভিযানের জন্য স্প্যানিশ নৌবাহিনীর একটি জাহাজ প্রেরণ করেন। ফ্লোটিলা গাজার নিকটে পৌঁছালে নৌবাহিনীর জাহাজগুলো সরে যায়, তবে তুরস্কের জাতীয় প্রতিরক্ষা মন্ত্রণালয় ঘোষণা করে যে, প্রয়োজনে তারা ফ্লোটিলার নিরাপত্তা নিশ্চিত করতে থাকবে। ইউরোপীয় কমিশন জানায় যে, তারা গাজামুখী মানবিক ফ্লোটিলাগুলোকে সমর্থন করে না।

## প্রেক্ষাপট
  
হামাস ২০০৭ সালে গাজা দখল করার পর থেকে ইসরায়েল গাজা উপত্যকার ওপর নৌ-অবরোধ আরোপ করে। ২০০৮ সালে ফ্রি গাজা আন্দোলন প্রথমবার অবরোধ ভেঙে জাহাজ পাঠায়। ২০০৮ থেকে ২০১৬ সালের মধ্যে ৩১টি নৌযানের মধ্যে ৫টি গাজায় পৌঁছাতে সক্ষম হয়।  

২০১০ সালে প্রথম গাজা ফ্রিডম ফ্লোটিলা ছয়টি জাহাজ নিয়ে গঠিত ছিল। এটি ইসরায়েলি বাহিনী হামলা চালিয়ে দখল করে, যেখানে ১০ জন নিহত হয় এবং ডজনখানেক আহত হয় ইসরায়েলি কমান্ডোর হাতে। ঘটনাটি আন্তর্জাতিকভাবে তীব্র ক্ষোভ সৃষ্টি করে। এরপর থেকে ২০১১, ২০১৫, ২০১৬, ২০১৮ এবং ২০২৫ সালের উদ্যোগগুলো সবই ইসরায়েলি বাহিনী দ্বারা বাধাগ্রস্ত, হামলার শিকার বা দখল করা হয়।  

২০২৪ সালের মার্চ থেকে জুলাই পর্যন্ত মাঝে মাঝে সাইপ্রাস ও গাজার মধ্যে একটি সমুদ্র করিডোর খোলা হয়েছিল সাহায্য পৌঁছানোর জন্য। এই করিডোর ব্যবহার করে অপারেশন সাফিনা প্রকল্পের বার্জ ও মার্কিন সেনাবাহিনী সাহায্য পৌঁছে দেয়।  

২০২৫ সালের মার্চে ইসরায়েল তিন মাসের জন্য গাজায় পূর্ণ অবরোধ ঘোষণা করে, যেখানে কোনো সরবরাহ ঢুকতে দেওয়া হয়নি। এই সময়ে মে মাসে একটি ফ্লোটিলা ড্রোন হামলার শিকার হয়, আর জুন ও জুলাই মাসে জুনে ও জুলাইয়ে অন্য বহরগুলো ইসরায়েলি বাহিনী আটক করে।

## গঠন
জিএসএফ ২০২৫ সালের জুলাই মাসে গাজা গণহত্যার প্রেক্ষাপটে একাধিক আন্দোলন ও মানবিক উদ্যোগ। অর্থাৎ ফ্রিডম ফ্লোটিলা কোয়ালিশন, গ্লোবাল মুভমেন্ট টু গাজা, মাগরেব সুমুদ ফ্লোটিলা ও সুমুদ নুসান্তারা একত্রিত হয়ে সমন্বিত সমুদ্রযাত্রার রূপে গড়ে ওঠে। সেপ্টেম্বরের শুরুর দিকে ইমার্জেন্সি চিকিৎসা সহায়তার জন্য একটি জাহাজ নিয়ে ফ্লোটিলায় যোগ দেয়।

### অংশগ্রহণকারী

এটি ইতিহাসের সবচেয়ে বড় নাগরিক-নেতৃত্বাধীন সমুদ্রবহর হিসেবে বর্ণিত; ৫০টিরও বেশি নানা আকারের জাহাজ ভূমধ্যসাগরের একাধিক বন্দর থেকে রওনা হয়ে গাজায় মিলিত হওয়ার কথা। আয়োজকেরা অন্তত ৪৪টি দেশের কর্মী, চিকিৎসক ও শিল্পীদের সম্পৃক্ত করেছেন, যাদের মধ্যে আছেন গ্রেটা থুনবার্গ, রিমা হাসান, তিয়াগো আভিলা, ইয়াসেমিন আকার (বিশেষত জুন ২০২৫ গাজা ফ্রিডম ফ্লোটিলা-এর অংশগ্রহণকারী), রবার্ট মার্টিন, টনি লা পিচ্চিরেল্লা, এমা ফুরো (যারা জুলাই ফ্লোটিলা-তেও ছিলেন), আদেল এনেল, জ্‌ওলিভেলিলে ম্যান্ডেলা, টাড্‌গ হিকি, সেলে ফিয়েরো, সোফিয়া আপারিসিউ এবং জায়নাল রশিদ আহমদ; এছাড়া উদ্যোগটিকে বিশ্বজুড়ে অনেকে প্রকাশ্যে সমর্থন জানিয়েছেন, যেমন ফ্রানচেসকা আলবানেসে (অধিকৃত ফিলিস্তিনি ভূখণ্ডে জাতিসংঘের বিশেষ প্রতিবেদক), মার্ক রাফালো, অ্যাবি মার্টিন, রাহমা জেইন, বব ভাইলান, জেরোকালকারে, আলেস্সান্দ্রো বারবেরো, ফিওরেলা মান্নোয়া, আন্না ফোলিয়েত্তা, আলেস্সান্দ্রো গাস্‌মান, এলিসা, ইসাবেল্লা ফেরারি, নিনা জিল্লি, লুইস তোসার, কার্লোস বারদেম, ভিক্টোরিয়া লুয়েনগো, রজার ওয়াটার্স, সুসান সার‍্যান্ডন, গুস্তাফ স্কারসগার্ড, লিয়াম কানিংহ্যাম প্রমুখ।

পরিচালনা কমিটিতে আছেন আভিলা, আকার, ক্লেওনিকি আলেক্সোপুলো, মেলানি শ্‌ভাইৎসার, ক্যারেন ময়নিহান, মারিয়া এলেনা ডেলিয়া, সাইফ আবুকেশেক, , মারোয়ান বেন গুইত্তাইয়া, ওয়ায়েল নাওয়ার, হাইফা মানসুরি ও তোরকিয়া শাইবি। থুনবার্গ, যিনি শুরুতে কমিটির সদস্য ছিলেন, সেপ্টেম্বরের মাঝামাঝি পদত্যাগ করেন। আন্দোলনের মুখপাত্র হিসেবে আছেন আভিলা, আবুকেশেক ও জেউহের চেন্না।

জিএসএফ ইসরায়েলি অবরোধের অবৈধতা নিন্দা করে এবং গাজার ফিলিস্তিনিদের নিজস্ব আঞ্চলিক জলসীমা নিয়ন্ত্রণের অধিকারের কথা তুলে ধরে আন্তর্জাতিক সম্প্রদায়ের সুরক্ষা দাবি করে; তারা তাদের মিশনকে মানবিক, আইনসঙ্গত ও অপ্রতিরোধ্য বলে ব্যাখ্যা করে।
## প্রস্তুতি ও যাত্রা

এই নৌবহরটি ২০২৫ সালের আগস্ট ও সেপ্টেম্বর মাসের মধ্যে যাত্রা শুরু করে। জেনোয়া থেকে ৩০ আগস্ট, বার্সেলোনা থেকে ৩১ আগস্ট এবং তিউনিস ও কাতানিয়া থেকে ৭ সেপ্টেম্বর (প্রথমে নির্ধারিত ছিল ৪ সেপ্টেম্বর) কনভয় রওনা হয়। তাদের পৌঁছানোর সময় অনুমান করা হয়েছিল সেপ্টেম্বর মাসের মধ্যভাগে। প্রস্তুতির অংশ হিসেবে ১৫,০০০ এরও বেশি অংশগ্রহণকারীর নিবন্ধন সম্পন্ন হয়, পাশাপাশি প্রশিক্ষণ সেশন, সংহতি কার্যক্রম ও যাত্রাস্থলের কাছে শিবির আয়োজন করা হয়। শেষ পর্যন্ত ৫০০ জনের বেশি মানুষ এবং ৪০টি নৌযান এতে অংশ নেয়। ইতালীয় কার্গোতে ছিল ৪৫ টন ত্রাণসামগ্রী।

মালয়েশীয় জাহাজগুলো "সুমুদ নুসান্তারা এশিয়ান ফ্লোটিলা" নামে ২৩ আগস্ট ২০২৫ তারিখে খাদ্য ও সাহায্য নিয়ে যাত্রা করে। নুসান্তারা ও "ওয়াটারমেলন ফ্লোটিলা"-র পাশাপাশি, যা আনুষ্ঠানিকভাবে মালয়েশিয়া সরকারের পৃষ্ঠপোষকতায়,  একটি ভারতীয় প্রতিনিধি দল কলকাতা থেকে যোগ দেওয়ার কথা ছিল, তবে নিরাপত্তাজনিত কারণে তারা সরে দাঁড়ায়।

জেনোয়া থেকে যাত্রা করা চারটি জাহাজকে বিদায় জানায় ৪০,০০০ নাগরিকের ভিড়। এক ইউনিয়ন কর্মকর্তা বলেন, কোনো ঘটনা ঘটলে ব্যবস্থা নেওয়া হবে; এর মধ্যে ইউরোপের ডককর্মীদের যৌথ পদক্ষেপ থাকবে যাতে তারা ইসরায়েলের সব বেসামরিক মালামাল পরিবহন আটকে দেয়।

১১ সেপ্টেম্বর, একদল মিশরীয় কর্মী নৌবহরে যোগ দেওয়ার ইচ্ছা প্রকাশ করে এবং এজন্য তারা মিশরীয় সরকারকে আনুষ্ঠানিকভাবে অনুমতির জন্য আবেদন করে। অন্যথায় তাদের অংশগ্রহণ বাতিল হয়ে যেত। তারা তাদের প্রথম নৌকাটিকে "সম্পূর্ণ সজ্জিত" বলে বর্ণনা করে এবং জানায় এর ক্রুরা প্রস্তুত। এই কনভয়ের যাত্রা ২৮ সেপ্টেম্বর নির্ধারিত ছিল, কিন্তু তা হয়নি, কারণ মিশরীয় প্রতিনিধি দল নিশ্চিত করে তারা এখনও সরকারের অনুমতির অপেক্ষায়। ৩০ সেপ্টেম্বর, ডক্কি, গিজা-তে তাদের দপ্তরে অনুদান সাজানোর সময়, প্রস্তুতি কমিটির দুই সদস্য কফি কিনতে বাইরে গেলে মিশরীয় জাতীয় পুলিশ তাদের গ্রেপ্তার করে। পরে আরও এক অংশগ্রহণকারীকে গ্রেপ্তার করা হয়।
## প্রাথমিক কনভয় যাত্রা

### স্প্যানিশ
স্প্যানিশ কনভয়, যেখানে বিশেষভাবে থুনবার্গ যাত্রা করছিলেন, খারাপ আবহাওয়ার কারণে প্রথমবার রওনা হওয়ার পর অস্থায়ীভাবে তার বন্দরেই ফিরে যেতে বাধ্য হয়। আবহাওয়ার মধ্যে ছিল প্রায়  বেগের বাতাস। ১ সেপ্টেম্বর সন্ধ্যায় জাহাজগুলো আবার যাত্রা শুরু করতে সক্ষম হয়। প্রথম রাতেই কনভয় অধিকাংশ ক্ষেত্রে বার্সেলোনা থেকে প্রায়  অতিক্রম করে।

প্রথম দিনের মধ্যেই, বহরের সদস্যরা আন্তর্জাতিক জলে তাদের অনুসরণকারী অজ্ঞাত ড্রোন দেখার রিপোর্ট করেন। ৩ সেপ্টেম্বর সকালে কিছু নৌযান মিনোরকা ও মায়োর্কায় যান্ত্রিক সমস্যার কারণে প্রযুক্তিগত বিরতি দেয়, আর পাঁচটি পর্যন্ত নৌযান প্রতিকূল আবহাওয়ার কারণে আবারও বার্সেলোনায় ফিরে যায়। একই দিনে খবর আসে, দুটি নৌযান বার্সেলোনা বন্দরে তখনও আটকে ছিল এবং কখনও বের হয়নি, যাদের সমস্যাও মিনোরকা ও মায়োর্কায় থেমে থাকা জাহাজগুলোর মতো। প্রথম রাতগুলোতে স্প্যানিশ কনভয়ের অনেক যাত্রী অভিযোগ করেন যে তারা সামুদ্রিক অসুস্থতা ও বমির শিকার হয়েছেন, এবং জাহাজগুলোকে পানির ফাঁক, বিদ্যুৎ বিভ্রাট ও আরও যান্ত্রিক সমস্যার মধ্য দিয়ে যেতে হয়।

স্টিয়ারিং কমিটির সদস্য থিয়াগো আভিলা ঘোষণা করেন যে ৪ ও ৫ সেপ্টেম্বর রাতের মধ্যে স্প্যানিশ কনভয় দুটি দলে বিভক্ত হবে: একটি দল তিউনিসের দিকে যাত্রা অব্যাহত রাখবে, অপরটি মিনোরকায় অপেক্ষা করবে বার্সেলোনায় আটকে থাকা জাহাজগুলোর জন্য, যাতে কোনো জাহাজ নিরাপত্তার কারণে সমুদ্রে একা না থাকে। ৭ সেপ্টেম্বর, কনভয়ের একটি অংশ তিউনিসিয়ার উত্তরাঞ্চলের সিদি বু সাঈদ বন্দরে পৌঁছায়, যেখানে বিপুল সমর্থকের ভিড় তাদের স্বাগত জানায়।

যাত্রাপথে, এক প্রো-ইসরায়েলি স্প্যানিশ নাগরিক, জর্দি ভেনচুরা, কনভয়কে অনুসরণ করেন এবং ইসরায়েলি ও ইহুদি সঙ্গীত বাজান মিনোরকার উপকূলে।

## টীকা

## তথ্যসূত্র

বিষয়শ্রেণী:২০২৫-এ বিক্ষোভ
বিষয়শ্রেণী:গাজা যুদ্ধবিরোধী বিক্ষোভ
বিষয়শ্রেণী:২০২৫-এ আন্তর্জাতিক সম্পর্ক
বিষয়শ্রেণী:গাজা নৌবহর অভিযান
বিষয়শ্রেণী:গাজা উপত্যকার মানবিক সংকট